Απόφαση του Συμβουλίου

της 18ης Μαρτίου 2003

σχετικά με τη μη καταχώριση της ουσίας aldicarb στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν τη δραστική αυτή ουσία

(2003/199/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), και ιδίως το άρθρο 8 παράγραφος 2 τρίτο και τέταρτο εδάφιο,

τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό λεπτομερών κανόνων εφαρμογής του πρώτου σταδίου του προγράμματος εργασίας, που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(2), και ιδίως το άρθρο 7 παράγραφος 3α στοιχείο β),

την πρόταση της Επιτροπής,

Εκτιμώντας τα ακόλουθα:

(1) Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι η Επιτροπή εφαρμόζει πρόγραμμα εργασίας για την εξέταση των δραστικών ουσιών οι οποίες χρησιμοποιούνται σε φυτοπροστατευτικά προϊόντα τα οποία κυκλοφορούσαν στην αγορά ήδη στις 25 Ιουλίου 1993. Με τον κανονισμό (ΕΟΚ) αριθ. 3600/92 θεσπίστηκαν λεπτομερείς κανόνες για την εφαρμογή του προγράμματος αυτού.

(2) Στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, που αφορά τον καθορισμό των δραστικών ουσιών των φυτοπροστατευτικών προϊόντων και των εισηγουμένων κρατών μελών για την εφαρμογή του κανονισμού (ΕΟΚ) αριθ. 3600/92(3), καθορίστηκαν οι δραστικές ουσίες που πρέπει να αξιολογηθούν στο πλαίσιο του κανονισμού (ΕΟΚ) αριθ. 3600/92, ορίστηκε ένα κράτος μέλος για να ενεργεί ως εισηγητής σε σχέση με την αξιολόγηση κάθε ουσίας και εντοπίστηκαν οι παραγωγοί εκάστης δραστικής ουσίας, οι οποίοι υπέβαλαν εγκαίρως κοινοποίηση.

(3) Η ουσία aldicarb είναι μία από τις 89 δραστικές ουσίες που καθορίστηκαν στον κανονισμό (ΕΚ) αριθ. 933/94.

(4) Σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 3600/92, το Ηνωμένο Βασίλειο, με την ιδιότητα του εισηγούμενου κράτους μέλους, υπέβαλε στην Επιτροπή, στις 30 Απριλίου 1996, την έκθεση αξιολόγησης των στοιχείων που υποβλήθηκαν από τους κοινοποιούντες, σύμφωνα με το άρθρο 6 παράγραφος 1 του ανωτέρω κανονισμού.

(5) Μετά την παραλαβή της έκθεσης του εισηγούμενου κράτους μέλους, η Επιτροπή πραγματοποίησε διαβουλεύσεις με εμπειρογνώμονες των κρατών μελών, καθώς επίσης με τον βασικό κοινοποιούντα (τη Rhône-Poulenc, νυν Bayer CropScience), όπως προβλέπεται στο άρθρο 7 παράγραφος 3 του κανονισμού (ΕΟΚ) αριθ. 3600/92.

(6) Η συνταχθείσα από το Ηνωμένο Βασίλειο έκθεση επανεξετάσθηκε από τα κράτη μέλη και την Επιτροπή, στα πλαίσια της μόνιμης επιτροπής για την τροφική αλυσίδα και την υγεία των ζώων. Υπάρχουν ενδείξεις ότι τα υποβληθέντα στοιχεία δεν ήταν επαρκή για να καθοριστεί εάν, βάσει των προτεινόμενων συνθηκών χρήσεως, τα φυτοπροστατευτικά προϊόντα που περιέχουν τη συγκεκριμένη δραστική ουσία, θα πληρούσαν εν γένει τις απαιτήσεις που ορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ. Ο φάκελος και οι πληροφορίες που προέκυψαν από την επανεξέταση υποβλήθηκαν και στην φυτοϋγειονομική επιστημονική επιτροπή. Από την επιτροπή ζητήθηκε σχολιασμός της αξιολόγησης του οικοτοξικολογικού κινδύνου, περιλαμβανομένου του κινδύνου για τα μικρά πτηνά. Η επιτροπή επισήμανε ότι η αξιολόγηση του κινδύνου όσον αφορά την έκθεση των μικρών πτηνών σε κοκκία βασίζεται στην παραδοχή ότι σε ποσοστό μεγαλύτερο του 99 % τα κοκκία βρίσκονται ενσωματωμένα στο έδαφος. Μολονότι τούτο μπορεί να επιτευχθεί υπό ιδανικές συνθήκες, η επιτροπή θεωρεί ότι το εν λόγω υψηλό ποσοστό ενσωμάτωσης δεν επιτυγχάνεται σε σταθερή βάση υπό κανονικές συνθήκες γεωργικής χρήσεως και, ως εκ τούτου, συνέστησε ως αναγκαία την εκ νέου αξιολόγηση. Όσον αφορά άλλους οργανισμούς-μη στόχους, η επιτροπή δεν είναι σε θέση να αξιολογήσει με βάση τα διαθέσιμα στοιχεία κατά πόσο η χρήση του aldicarb πρέπει να συνεχιστεί, αναμένοντας τη συλλογή, υποβολή και αξιολόγηση περαιτέρω στοιχείων. Ως εκ τούτου, η Επιτροπή κάλεσε τον κοινοποιούντα να συμπληρώσει το φάκελό του έως τις 31 Δεκεμβρίου 2001 το αργότερο, για ένα περιορισμένο φάσμα αντιπροσωπευτικών χρήσεων. Αφού παρελήφθησαν τα συμπληρωματικά στοιχεία, η εν λόγω επανεξέταση οριστικοποιήθηκε στις 18 Οκτωβρίου 2002, με τη μορφή έκθεσης επανεξέτασης της Επιτροπής για την ουσία aldicarb, σύμφωνα με το άρθρο 7 παράγραφος 6 του κανονισμού (ΕΟΚ) αριθ. 3600/92.

(7) Από τις διενεργηθείσες αξιολογήσεις με βάση τα υποβληθέντα στοιχεία δεν προέκυψε ότι υπάρχει πιθανότητα, υπό τις προτεινόμενες συνθήκες χρήσεως, τα φυτοπροστατευτικά προϊόντα που περιέχουν την ουσία aldicarb να πληρούν γενικά τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις πιθανές επιπτώσεις σε άλλους οργανισμούς εκτός εκείνων τους οποίους στοχεύει. Η έκδοση της παρούσας απόφασης δικαιολογείται δεδομένου του υψηλού κινδύνου που παρουσιάζει η ουσία aldicarb στην παρούσα κοκκώδη παρασκευή, κυρίως όσον αφορά τα μικρά πτηνά. Από τα στοιχεία που υπέβαλε ο κοινοποιών για τις προτεινόμενες αντιπροσωπευτικές χρήσεις προκύπτει ότι τα κοκκία θα παραμείνουν στην επιφάνεια του εδάφους μετά την επεξεργασία. Ως εκ τούτου, δεν μπορεί να αποκλεισθεί το ενδεχόμενο θνησιγόνου πρόσληψης κοκκίων από μικρά πτηνά. Ο κοινοποιών εκπόνησε πιθανοτική ανάλυση κινδύνου η οποία αξιολογήθηκε από το κράτος μέλος εισηγητή· το τελευταίο κατέληξε ότι δεν αναμένεται να υπάρξει αντίκτυπος στους εθνικούς πληθυσμούς, μολονότι ενδέχεται να υπάρξουν ορισμένες επιπτώσεις σε τοπικό επίπεδο. Ας σημειωθεί ότι τα κριτήρια ερμηνείας παρόμοιων πιθανοτικών αναλύσεων κινδύνου δεν έχουν ακόμη παγιωθεί· εντούτοις, ενόψει των ενδεχόμενων κινδύνων, δεν ενδείκνυται η αναβολή της λήψης απόφασης μέχρι να επιτευχθεί ευρεία συναίνεση σχετικά με τα κριτήρια αυτά. Εξάλλου, κατά την επανεξέταση επισημάνθηκε η ύπαρξη κινδύνου για τους γαιοσκώληκες, αλλά οι διαθέσιμες πληροφορίες από επιτόπιες μελέτες δεν επαρκούν για ολοκληρωμένη προσέγγιση των ανωτέρω.

(8) Κατά συνέπεια, η ουσία aldicarb δεν θα πρέπει να συμπεριληφθεί στο παράρτημα I της οδηγίας 91/414/EΟΚ.

(9) Πρέπει να ληφθούν μέτρα για να διασφαλιστεί ότι οι χορηγηθείσες εγκρίσεις για τα φυτοπροστατευτικά προϊόντα που περιέχουν την ουσία aldicarb, ανακαλούνται εντός μιας συγκεκριμένης περιόδου και δεν ανανεώνονται, ούτε χορηγούνται νέες εγκρίσεις για τα εν λόγω προϊόντα.

(10) Βάσει των πληροφοριών του Συμβουλίου φαίνεται ότι, ελλείψει ικανών εναλλακτικών λύσεων για ορισμένες περιορισμένες χρήσεις σε κάποια κράτη μέλη, υφίσταται ανάγκη για περαιτέρω χρήση της δραστικής ουσίας προκειμένου να καταστεί δυνατή η ανάπτυξη εναλλακτικών λύσεων. Στις παρούσες συνθήκες είναι, επομένως, σκόπιμο να προβλεφθεί -υπό αυστηρούς όρους ώστε να ελαχιστοποιηθεί ο κίνδυνος (π.χ. προγράμματα εποπτείας)- μεγαλύτερη περίοδος όσον αφορά την ανάκληση των υφιστάμενων εγκρίσεων για τις περιορισμένες χρήσεις που θεωρούνται απαραίτητες και για τις οποίες δεν φαίνεται να υπάρχουν επί του παρόντος ικανές εναλλακτικές λύσεις για τον έλεγχο των επιβλαβών οργανισμών.

(11) Οι ενδεχόμενες περίοδοι χάριτος που θα παραχωρηθούν από τα κράτη μέλη για την απομάκρυνση, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν την ουσία aldicarb, σύμφωνα με το άρθρο 4 παράγραφος 6 της οδηγίας 91/414/ΕΟΚ, θα πρέπει να περιορίζονται σε βραχύ χρονικό διάστημα, ούτως ώστε τα υφιστάμενα αποθέματα να χρησιμοποιηθούν το πολύ σε μία ακόμη καλλιεργητική περίοδο.

(12) Η παρούσα απόφαση δεν θίγει καμία δράση που ενδέχεται να αναλάβει σε μεταγενέστερο στάδιο η Επιτροπή για την εν λόγω δραστική ουσία, στα πλαίσια της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες(4).

(13) Ελλείψει ευνοϊκής γνώμης της μόνιμης επιτροπής για την τροφική αλυσίδα και την υγεία των ζώων, η Επιτροπή δεν μπόρεσε να θεσπίσει τις προτεινόμενες διατάξεις σύμφωνα με τη διαδικασία του άρθρου 19 της οδηγίας 91/414/EΟΚ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ουσία aldicarb δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.

Άρθρο 2

Τα κράτη μέλη διασφαλίζουν ότι:

1. οι εγκρίσεις φυτοπροστατευτικών προϊόντων τα οποία περιέχουν την ουσία aldicarb ανακαλούνται έως τις 18 Σεπτεμβρίου 2003,

2. από τις 18 Σεπτεμβρίου 2003, καμία έγκριση φυτοπροστατευτικού προϊόντος το οποίο περιέχει την ουσία aldicarb δεν χορηγείται ούτε ανανεώνεται δυνάμει της παρέκκλισης που προβλέπεται στο άρθρο 8 παράγραφος 2 της οδηγίας 91/414/ΕΟΚ,

3. σε σχέση με τις χρήσεις που απαριθμούνται στη στήλη Β του παραρτήματος, ένα κράτος μέλος που αναφέρεται στη στήλη Α μπορεί να διατηρήσει σε ισχύ εγκρίσεις για φυτοπροστατευτικά προϊόντα τα οποία περιέχουν την ουσία aldicarb έως τις 30 Ιουνίου 2007, εφόσον:

α) διασφαλίσει ότι τα εν λόγω φυτοπροστατευτικά προϊόντα που παραμένουν στην αγορά θα επισημανθούν εκ νέου σύμφωνα με τους όρους περιορισμένης χρήσης·

β) επιβάλει όλα τα κατάλληλα μέτρα για τον περιορισμό ενδεχόμενων κινδύνων και διασφαλίσει την προστασία της υγείας των ανθρώπων και των ζώων και του περιβάλλοντος και

γ) εξασφαλίσει τη διενέργεια σοβαρής αναζήτησης εναλλακτικών προϊόντων ή μεθόδων για τις χρήσεις αυτές, ιδίως μέσω της εφαρμογής σχεδίων δράσης.

Το ενδιαφερόμενο κράτος μέλος ενημερώνει την Επιτροπή στις 31 Δεκεμβρίου 2004, το αργότερο, όσον αφορά την εφαρμογή του παρόντος άρθρου και ειδικότερα όσον αφορά τις δράσεις που ανελήφθησαν δυνάμει των στοιχείων α) έως γ) και παρέχει ετήσιες εκτιμήσεις των ποσοτήτων της ουσίας aldicarb που χρησιμοποιούνται για απαραίτητες χρήσεις, κατά τα οριζόμενα στο παρόν άρθρο.

Άρθρο 3

Κάθε περίοδος χάριτος που παραχωρούν τα κράτη μέλη δυνάμει των διατάξεων του άρθρου 4 παράγραφος 6 της οδηγίας 91/414/ΕΟΚ, είναι όσο το δυνατόν βραχύτερη και:

α) για τις χρήσεις των οποίων η έγκριση πρόκειται να ανακληθεί στις 18 Σεπτεμβρίου 2003, λήγει το αργότερο στις 18 Σεπτεμβρίου 2003.

β) για τις χρήσεις των οποίων η έγκριση πρόκειται να ανακληθεί έως τις 30 Ιουνίου 2007, λήγει το αργότερο στις 31 Δεκεμβρίου 2007.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 18 Μαρτίου 2003.

Για το Συμβούλιο

Ο Πρόεδρος

Γ. Δρυς

(1) ΕΕ L 230 της 19.8.1991, σ. 1· οδηγία όπως τροποποιήθηκε τελευταία από την οδηγία 2003/5/ΕΚ της Επιτροπής (ΕΕ L 8 της 14.1.2003, σ. 7).

(2) ΕΕ L 366 της 15.12.1992, σ. 10· κανονισμός όπως τροποποιήθηκε τελευταία από τον κανονισμό (ΕΚ) αριθ. 2266/2000 (ΕΕ L 259 της 13.10.2000, σ. 27).

(3) ΕΕ L 107 της 28.4.1994, σ. 8· κανονισμός όπως τροποποιήθηκε τελευταία από τον κανονισμό (EΚ) αριθ. 2230/95 (ΕΕ L 225 της 22.9.1995, σ. 1).

(4) ΕΕ L 33 της 8.2.1979, σ. 36· οδηγία όπως τροποποιήθηκε τελευταία από την πράξη προσχώρησης του 1994.

ΠΑΡΑΡΤΗΜΑ

Κατάλογος εγκρίσεων που αναφέρονται στο άρθρο 2 παράγραφος 3

>ΘΕΣΗ ΠΙΝΑΚΑ>